ኢትዮጵያ ደሃ ተኮር ፖሊሲዎችን በማውጣት ስደትን ለመከላከል እየተጋች ነው – ጠቅላይ ሚኒስቴር  ኃይለማርያም
የኢትዮጵያ መንግሥት የስደተኝነትን ችግር ለመቅረፍ የሚያስችሉ ተግባራትን እያከናወነ መሆኑን ጠቅላይ ሚኒስትር ኃይለማርያም ደሳለኝ ገለጹ።ጠቅላይ ሚኒስትር ኃይለማሪያም ከትናንት በስትያ በማልታ ርዕሰ መዲና ቫሌታ በተጀመረውና ዛሬ በሚጠናቀቀው የአፍሪካና የአውሮፓ ህብረት ስደተኝነትን የመከላከል ዓለም ዓቀፍ ጉባዔ ላይ እንደተናገሩት፥ ኢትዮጵያ እንደ አገር ስደተኝነትን መከላከል የራሷ ኃላፊነት በማድረግ በሥራ ፈጠራና በሌሎችም የልማት ተግባራት ችግሩን ለመከላከል ጥረት እያደረገች ነው፡፡የኢትዮጵያ መንግሥት የስደተኝነትን ችግር ከመሠረቱ ለመከላከል ደሃ ተኮር የሆኑ ፖሊሲዎችን በማውጣትና ለበርካታ ዜጎች የሥራ ዕድል የሚፈጥሩ ተግባራትን እያከናወነ መሆኑን ገልጸዋል፡፡መንግሥት በሺዎች ለሚቆጠሩ ጥቃቅንና አነስተኛ ኢንተርፕራይዞች ድጋፍ በማድረግ በሚሊዮኖች የሚቆጠሩ ወጣቶችና ሴቶች የንግድ ፈጠራ አቅማቸውን እንዲሳድጉ እያደረገ መሆኑንም በአብነት ጠቅሰዋል፡፡በህጋዊ መንገድ የሚካሄድና የሰብዓዊ መብት የሚከበርበት የሰዎች ዝውውር በርካታ ዕድሎችና ጥቅሞች እንዳሉት የገለጹት ጠቅላይ ሚኒስትሩ፥ ኢትዮጵያም ይህንን እውን ለማድረግ ከመዳረሻ አገሮችና ከአውሮፓ ህብረት ጋር በትብብር እየሠራች ብለዋል።መንግስት ሕገ ወጥ የሰዎች ዝውውርን ለመከላከል የአገር ውስጥ ህጋዊና አስተዳደራዊ እርምጃዎችን ከማጠናከር ባሻገር ከአህጉራዊና ከዓለም ዓቀፍ የልማት አጋር አካላት ጋር ተቀራርቦ  በመስራት ላይ እንደሚገኝም ጠቁመዋል።የማልታው ዓለም ዓቀፍ ጉባዔ ከሜዲትራኒያን ባህር በስተሰሜንና በስተደቡብ በሚገኙትአገራትና  የአፍሪካና በአውሮፓ ህብረት መካከል ችግሩን ለመከላከል የሚደረገውን ዓለም ዓቀፍ ትብብር እንደሚያጠናክር ያላቸውን እምነት ገልጸዋል።የመንግሥት ኮሙኒኬሽን ጽሕፈት ቤት ኃላፊ ሚኒስትር አቶ ጌታቸው ረዳ በበኩላቸው፥ የማልታው ጉባዔ ኢትዮጵያ ሕገ ወጥ የሰዎች ዝውውርን ለመከላከል እያበረከተችው ያለው ትልቅ አስተዋጽኦ የተንጸባረቀበት ነው ብለዋል። የምሥራቅ አፍሪካ አገራት ዜጎች በህገ ወጥ መንገድ ወደ አውሮፓ እየገቡ በመሆናቸውና ኢትዮጵያም የስደተኞች መነሻ፣ መተላለፊያና መዳረሻ እየሆነች በመምጣቷ መንግሥት ከአውሮፓ ህብረት ጋር በቅርበት ለመስራት ጠንካራ አቋም አለው ነው ያሉት።ህገ ወጥ የሰዎች ዝውውር አሳሳቢ ችግር እየሆነ በመምጣቱ የአውሮፓ ህብረት ችግሩን ለመከላከል የሚያችል “ትረስት ፈንድ” ማቋቋሙንም ገልጸዋል።ይህም ችግሩን ለመቅረፍ የሚያስችሉ የተለያዩ የልማት ተግባራትን ለማከናወን እንደሚያችል ተናግረዋል።በማልታው ጉባዔ የፈረንሳዩ ፕሬዚዳንት ፍራንሷ ሆላንዴ፣ የእንግሊዙ ጠቅላይ ሚኒስትር ዴቪድ ካሜሩን፣ የጀርመኗ ርዕሰ ብሔር አንጌላ ሜርክልን ጨምሮ በርካታ የአፍሪካና የአውሮፓ ሀገራት መሪዎች እየተሳተፉ ነው።(ኢዜአ)  